เอ็มเอฟซีเล็งส่งทาร์เก็ตฟันด์ขายต.ค.นี้
บลจ.เอ็มเอฟซีเตรียมขายกองทุนใหม่ลงทุนหุ้นไทย ตั้งเป้า 10% ภายใน 10 เดือน ทยอยคืนกำไรทุกๆ 5%
8 ต.ค. 2555

บลจ.เอ็มเอฟซีเตรียมขายกองทุนใหม่ลงทุนหุ้นไทย ตั้งเป้า 10% ภายใน 10 เดือน ทยอยคืนกำไรทุกๆ 5% 
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี  เปิดเผยว่า บริษัทบริหารกองทุนเปิดเอ็มเอฟซีสปอท 7 ซีรี่ส์ 8 (SPOT7S8 ) ถึงเป้าหมายผลตอบแทนได้ 7% โดยใช้เวลาในการบริหารกองทุน 3 เดือน 20 วัน ซึ่งผู้ถือหน่วยลงทุนจะได้รับเงินคืนหน่วยลงทุนละประมาณ 10.70 บาทต่อหน่วยลงทุน ทั้งนี้ บริษัทจะสับเปลี่ยนหน่วยลงทุนทั้งหมดไปยังกองทุนเปิดเอ็มเอฟซี พันธบัตรตลาดเงิน ซึ่งเป็นกองทุนรวมตลาดเงินที่มีความมั่นคง ที่เน้นลงทุนในตราสารหนี้ภาครัฐในประเทศ เพื่อสนับสนุนการลงทุนอย่างต่อเนื่องของผู้ถือหน่วยลงทุนต่อไป  
นอกจากนี้บริษัทมีแผนออกกองทุนเปิด SPOT55 สำหรับผู้สนใจลงทุนในทาร์เก็ตฟันด์ปลายเดือนต.ค.นี้ ลงทุนในหุ้นที่มีสภาพคล่องสูง และตั้งเป้าหมายผลตอบแทน 10% ภายใน 10 เดือน โดยหากมูลค่าทรัพย์สินสุทธิเพิ่มขึ้น 5% กองทุนจะรับซื้อคืนหน่วยลงทุนอัตโนมัติในอัตรา 5% ของมูลค่าที่ตราไว้ (10 บาท) เพื่อให้ผู้ถือหน่วยลงทุนได้รับคืนผลตอบแทนครั้งที่ 1 ในอัตรา 5% ก่อน และบริษัทจัดการจะทำการบริหารเงินลงทุนเดิมเพื่อให้มูลค่าทรัพย์สินสุทธิเพิ่มขึ้นต่อจนเข้าเงื่อนไขการเลิกกองทุนตามเป้าหมายเพื่อรับผลตอบแทนอีก 5% ต่อไป